རྫོགས་པ་ཆེན་པོ་ཆོས་དྲུག་གི་ཟུར་བརྒྱན༔
ཁྲེགས་ཆོད་དང་ཐོད་རྒལ་གྱི་
དབང་བཞུགས་སོ༔
བླ་མ་མཆོག་དང་དབྱེར་མེད་པ༔ ཤེས་རབ་གསང་བ་ཡེ་ཤེས་ལ༔ གཉིས་མེད་གུས་པས་ཕྱག་འཚལ་ནས༔ ཚེ་འདིར་མཆོག་གི་དངོས་གྲུབ་སྩོལ༔ དང་པོ་ཁྲེགས་ཆོད་ལ༔ གནས་དབེན་པར་ཕྱི་ནང་གསང་བའི་མཆོད་རྫསཿ ཁྱད་པར་ཚོགས་ཀྱི་འདུ་བ་རྒྱ་ཆེན་པོ་བཤམས༔ མཁའ་འགྲོ་
དང་དམ་ཅན་གཏོར་མས་མཉེས་པར་བྱེད༔དེ་ནས་སློབ་དཔོན་ལྟ་དགོངས་དང་ལྡན་པས༔ སློབ་མ་སྣོད་དང་ལྡན་པ་རྣམས་ལ༔ དང་པོ་རྡོ་རྗེ་སེམས་དཔའི་བསྒོམ་བཟླས་འབོགས་ཤིང་ཡི་གེ་བརྒྱ་པ་དང༔ རྫས་བཞིའི་བསྐང་བ༔ ལྟ་བའི་ཀློང་བཤགས་སོགས་ཅི་ནུས་བྱ་ཞིང་རྒྱུད་དག་པར་
བྱེད༔ དེ་ནས་དཔོན་སློབ་གྲལ་དུ་འཁོད་དེ་ཁྲུས་བྱ་ཞིང་བགེགས་བསྐྲད༔ རྫོགས་པ་ཆེན་པོ་ཨ་
ཏི་ཡོ་ག་གསུམ་ལས་ཁྱད་པར་འཕགས་ཚུལ་དང༔ བརྒྱུད་པའི་ལོ་རྒྱུས་ཐུན་མོང་མ་ཡིན་པ༔ བརྒྱུད་
ལྡན་གྱི་ཆོས་ཉམས་སུ་བླངས་བས་རབ་ཟླ་བ་དྲུག༔ འབྲིང་ལོ་དྲུག༔ ཐ་མ་སྙིགས་དུས་ཚེ་ཐུང་
གཅིག་འདིར་གྲོལ་ཐབས་ཁྱད་པར་ཅན་གྱི་ལོ་རྒྱུས་ཞིབ་གསལ་དུ་བཤད་ལ་སྤྲོ་བ་བསྐྱེད༔ དེ་
ནས་མཁའ་འགྲོ་དམ་ཅན་མཉེས་པའི་ཕྱིར་རིན་ཆེན་དང་པོ་སོགས་དངོས་རྫས་ཡོ་སྤྱད་རྣམས་
མཎྜལ་ཕུལ་ནས་གསོལ་བ་གདབ་པ་ནི༔  ཀྱེཿ ཀུན་བཟང་གདོད་མའི་མགོན་
པོར་དབྱེར་མེད་པའི༔ ཁྱབ་བདག་རྡོ་རྗེའི་བླ་མར་གསོལ་བ་འདེབས༔ རང་
བྱུང་རྣམ་གསུམ་རྒྱུ་འབྲས་འདས་པའི་ཆོས༔ གནས་ལུགས་རྫོགས་པ་ཆེན་
པོའི་དབང་སྩོལ་ཅིག༔  ལན་གསུམ་དང༔ ཤེས་ཉམས་ཡིད་དཔྱོད་མཚན་མ་

ལས་འདས་པ༔ ད་ལྟའི་རིག་པ་ཀུན་བཟང་དགོངས་པའི་མཐིལ༔ འབད་མེད་
རང་བཞག་ཡེ་སངས་རྒྱས་པའི་དོན༔ ཇི་བཞིན་མངོན་དུ་གྱུར་བར་བྱིན་གྱིས་
རློབས༔ ལན་གསུམ༔ བརྒྱུད་ལྡན་བླ་མའི་བྱིན་རླབས་གཟི་བརྗིད་དང་༔ རང་
གི་དད་མོས་སྨོན་ལམ་ལས་འབྲེལ་བཟང༔ རྟེན་འབྲེལ་ཐབས་ཤེས་བསོད་
ནམས་ཡེ་ཤེས་མཐུས༔ ད་ལྟ་ཉིད་དུ་གནས་ལུགས་མངོན་གྱུར་ཤོག ཅེས་སྨོན་
ལམ་བཏབ་ནས་སློབ་མ་རྣམས་ལུས་གནད་བསྲང༔ རྣམ་སྣང་ཆོས་བདུན་དང་ལྡན་པར་བྱ༔ རླུང་
ཁ་སྦྱོར་དུ་བཟུང༔ སེམས་རང་བབས་སུ་བཞག་སྟེ་ཡེ་ཤེས་དབབས་པ་ནི༔ བསང་སྦྱང་དང༔
ཆོས་ཐམས་ཅད་སྟོོང་པའི་ངང་ལས་སློབ་མ་རྣམས་བཅོམ་ལྡན་འདས་མ་དཔལ་
གསང་བ་ཡེ་ཤེས་རྒྱན་ཆ་ལུགས་ཇི་ལྟ་བ་བཞིན་དུ་གསལ་བའི་ཐུགས་ཀར་
དྭངས་མའི་སྲོག་ཡི་གེའི་རྣམ་པར་གནས་པ་ཡེ་ཤེས་ཀྱི་རླུང་གཡུང་དྲུང་རྐང་
བ་བཞི་པ་གཡོན་དུ་སྒ་ར་ར་འཁོར་བས་གཡོ་བའི་ཤུགས་ཀྱིས་ཡི་གེ་འབྲུ་བཞིས་
དྲག་ཏུ་བསྐྱོད་པས་རྡོ་རྗེའི་ཡེ་ཤེས་ཀྱི་དགོངས་པ་རང་བྱུང་དུ་ཤར་ཏེ་མ་དག་
པའི་འཁྲུལ་རྟོག་བཙན་ཐབས་སུ་ཆོད་ཅིང་བླ་མའི་ཐུགས་དང་དབྱེར་མེད་པར་
གྱུར༔ འབྲུ་བཞི་བརྗོད་ལ་རོལ་མོ་དཀྲོལ༔ ཐུགས་ཡིད་བསྲེས༔ དེ་ནས་བརྒྱུད་པའི་གསོལ་འདེབས་
སོགས་བྱིན་རླབས་འབེབ་པའི་ཚིག་རྣམས་བརྗོད་ལ་སྐབས་སུ་ཕཊཿདྲག་པོ་ལན་གསུམ་བཅས་རྟོགས་པ་བཙན་ཐབས་སུ་སྤོར༔ སློབ་དཔོན་གྱིས་ཨཿཉི་ཤུ་རྩ་གཅིག་བརྗོད༔ ཐུགས་ཀར་ཨཿདཀར་པོ་དྲི་
མ་མེད་པ་ལ་སློབ་མས་སེམས་རྩེ་གཅིག་ཏུ་གཏད་ཏེ་མཉམ་པར་འཇོག༔ ཕཊཿདྲག་པོ་སོགས་ཀྱིས་གློ་བུར་གྱི་རྟོག་པ་བཅད་དེ་རྟོག་མེད་ཟང་ཐལ་རྒྱུད་ལ་སྐྱེ་བའི་ཚེ༔ བླ་མས་སེམས་གང་ཡིན་ཞེས་དྲག་ཏུ་བརྗོད་པས་ལྷག་མཐོང་གི་ཡེ་ཤེས་འོད་གསལ་གཞི་ཡི་གནས་ལུགས་ཇི་བཞིན་མ་ནོར་བར་རང་ཞལ་མཇལ་བར་བྱེད་དོ༔ ས་མ་ཡ༔ རྒྱ་རྒྱ་རྒྱ༔

གཉིས་པ་རང་སྣང་ཡེ་ཤེས་ཀྱི་དཀྱིལ་འཁོར་ཐོད་རྒལ་དུ་འཇུག་པའི་དབང་ནི༔ གནས་དུས་ཕུན་
སུམ་ཚོགས་པར་སྔར་བཞིན་སློབ་མས་མཎྜལ་ཕུལ་ཞིང་གསོལ་བ་གདབ་པ་ནི༔ ཀྱེཿ ཀུན་
བཟང་རྡོ་རྗེ་འཛིན་པ་བླ་མ་རྗེ༔ བདག་སོགས་གློ་བུར་འཁྲུལ་བའི་སེམས་
ཅན་རྣམས༔ ཀུན་བཟང་ཡེ་ཤེས་མངོན་སུམ་མཇལ་བའི་ཕྱིར༔ རང་བྱུང་ཐོད་
རྒལ་དཀྱིལ་འཁོར་འཇུག་པར་སྩོལ༔ ལན་གསུམ་དང༔ བླ་མས་ངོ་སྤྲད་པ་ནི༔ དང་པོ་
སློ་མ་རྣམས་ལུས་གནད་བསྲང་སྟེ་བྱིན་དབབ་ཅིང༔ རྟོགས་པ་བཙན་ཐབས་སུ་རྒྱུད་ལ་སྐྱེས་པའི་
དགོངས་པ་གཏད༔ དེ་ནས་འོ་སྐལ་ལྡན་རིགས་ཀྱི་བུ་མ་ཡེངས་བར་ལེགས་པར་
ཉོན་ཅིག༔ འདི་ནས་འཇིག་རྟེན་གྱི་ཞེན་འཛིན་རྟོག་པ་རྣམས་དང་བྲལ་བའི་
དབྱིངས་ཕྱོགས་མཐའ་རྒྱ་ཚད་ཀུན་ནས་རྣམ་པར་གྲོལ་བའི་ཤར་ཕྱོགས་ན་རྡོ་
རྗེ་རིགས་ཀྱི་ཞིང་ཁམས་ཡོད་དེ༔ མེ་ལོང་ཡེ་ཤེས་ཀྱི་རང་རྩལ་ཐུགས་རྡོ་རྗེ་
མི་བསྐྱོད་པ་དང༔ རང་གི་རིགས་ཀྱི་ཡུམ་དང༔ བྱང་ཆུབ་སེམས་དཔའི་འཁོར་
བསམ་གྱིས་མི་ཁྱབ་པ་ལ་རང་རང་གི་སེམས་ཀྱི་དམ་པ་འོད་གསལ་བའི་ཆོས་
ཕུན་སུམ་ཚོགས་པ་སྟོན་ནས་བཞུགས་པ་ལ་རིགས་ཀྱི་བུ་ཁྱོད་ཤར་ཕྱོགས་སུ་
སེངྒེ་རྩལ་སྤྲུགས་པའི་སྟབས་ཀྱིས་ལྟོས་ལ་ཁྱུང་ཆེན་ལྡིང་བའི་སྟབས་ཀྱིས་
སོང་ཞིག༔ དེ་ལྟར་ཤར་ཕྱོགས་སུ་ཨཿགསུམ་དང་ཕཊཿརེ་སྦྱར༔ དེ་ནས་འོ་སྐལ་ལྡན་
རིགས་ཀྱི་བུ་མ་ཡེངས་པར་ལེགས་པར་ཉོན་ཅིག་འདི་ནས་འཇིག་རྟེན་གྱི་ཞེན་
འཛིན་རྟོག་པ་རྣམས་དང་བྲལ་བའི་དབྱིངས་ཕྱོགས་མཐའ་རྒྱ་ཆད་ཀུན་ནས་
རྣམ་པར་གྲོལ་བའི་ལྷོ་ཕྱོགས་ན་རིན་ཆེན་རིགས་ཀྱི་ཞིང་ཁམས་དཔལ་དང་
ལྡན་པ་ཡོད་དེ༔ མཉམ་ཉིད་ཡེ་ཤེས་ཀྱི་རང་རྩལ་ཡོན་ཏན་རིན་ཆེན་འབྱུང་
ལྡན་དང་༔ རང་གི་རིགས་ཀྱི་ཡུམ་དང༔ བྱང་ཆུབ་སེམས་དཔའི་འཁོར་
བསམ་གྱིས་མི་ཁྱབ་པ་ལ་རང་རང་གི་སེམས་ཀྱི་དམ་པ་འོད་གསལ་བའི་ཆོས་
ཕུན་སུམ་ཚོགས་པ་སྟོན་ནས་བཞུགས་པ་ལ་རིགས་ཀྱི་བུ་ཁྱོད་ལྷོ་ཕྱོགས་སུ་རྟ་
མཆོག་བང་འགྲོལ་བའི་སྟབས་ཀྱིས་ལྟོས་ལ་བྱ་རྒོད་ནམ་མཁར་འཕུར་བའི་
སྟབས་ཀྱིས་སོང་ཞིག༔ སྔར་ལྟར་ལྷོ་ཕྱོགས་སུ་ཨཿགསུམ་དང་ཕཊཿ རེ་སྦྱར༔ དེ་ནས་
འོ་སྐལ་ལྡན་རིགས་ཀྱི་བུ་མ་ཡེངས་པར་ལེགས་པར་ཉོན་ཅིག༔ འདི་ནས་
འཇིག་རྟེན་གྱི་ཞེན་འཛིན་རྟོག་པ་རྣམས་དང་བྲལ་བའི་དབྱིངས་ཕྱོགས་མཐའ་
ཚད་ཀུན་ནས་རྣམ་པར་གྲོལ་བའི་ནུབ་ཕྱོགས་ན་པདྨ་རིགས་ཀྱི་ཞིང་ཁམས་
བདེ་བ་ཅན་ཡོད་དེ༔ སོ་སོར་རྟོགས་པའི་རང་རྩལ་གསུང་པདྨ་སྣང་བ་མཐའ་
ཡས་དང་༔ རང་གི་རིགས་ཀྱི་ཡུམ་དང༔ བྱང་ཆུབ་སེམས་དཔའི་འཁོར་བསམ་
གྱིས་མི་ཁྱབ་པ་ལ་རང་རང་གི་སེམས་ཀྱི་དམ་པ་འོད་གསལ་བའི་ཆོས་ཕུན་
སུམ་ཚོགས་པ་སྟོན་ནས་བཞུགས་པ་ལ་རིགས་ཀྱི་བུ་ཁྱོད་ནུབ་ཕྱོགས་སུ་རྨ་བྱ་
རྩེད་འཇོལ་གྱི་སྟབས་ཀྱིས་ལྟོས་ལ་སྟག་མོའི་མཆོང་སྟབས་ཀྱིས་སོང་ཞིག༔
སྔར་ལྟར་ནུབ་ཕྱོགས་སུ་ཨཿགསུམ་དང་ཕཊཿརེ་སྦྱར༔ དེ་ནས་འོ་སྐལ་ལྡན་རིགས་ཀྱི་བུ་
མ་ཡེངས་པར་ལེགས་པར་ཉོན་ཅིག་འདི་ནས་འཇིག་རྟེན་གྱི་ཞེན་འཛིན་རྟོག་
པ་རྣམས་དང་བྲལ་བའི་དབྱིངས་ཕྱོགས་མཐའ་ཚད་ཀུན་ནས་རྣམ་པར་གྲོལ་
བའི་བྱང་ཕྱོགས་ན་ལས་ཀྱི་རིགས་ཀྱི་ཞིང་ཁམས་ལས་རབ་རྫོགས་པ་ཡོད་དེ༔
བྱ་བ་གྲུབ་པའི་རང་རྩལ་ཕྲིན་ལས་ལྷུན་གྲུབ་དོན་ཡོད་གྲུབ་པ་དང་༔ རང་གི་
རིགས་ཀྱི་ཡུམ་དང༔ བྱང་ཆུབ་སེམས་དཔའི་འཁོར་བསམ་གྱིས་མི་ཁྱབ་པ་
ལ་རང་རང་གི་སེམས་ཀྱི་དམ་པ་འོད་གསལ་བའི་ཆོས་ཕུན་སུམ་ཚོགས་པ་
སྟོན་ནས་བཞུགས་པ་ལ་རིགས་ཀྱི་བུ་ཁྱོད་བྱང་ཕྱོགས་སུ་གླང་ཆེན་འགྱེང་བའི་
སྟབས་ཀྱིས་ལྟོས་ལ་རི་དྭགས་རྒྱལ་པོ་གངས་ལ་འགྲིམ་པ་ལྟར་སོང་ཞིག༔
སྔར་ལྟར་བྱང་ཕྱོགས་སུ་ཨཿདང་ཕཊཿརེ་སྦྱར༔ དེ་ནས་འོ་སྐལ་ལྡན་རིགས་ཀྱི་བུ་མ་ཡེངས་
པར་ལེགས་པར་ཉོན་ཅིག༔ འདི་ནས་འཇིག་རྟེན་གྱི་ཞེན་འཛིན་རྟོག་པ་རྣམས་
དང་བྲལ་བའི་དབྱིངས་ཕྱོགས་མཐའ་རྒྱ་ཚད་ཀུན་ནས་རྣམ་པར་གྲོལ་བའི་དབུས་
ཕྱོགས་ན་དེ་བཞིན་རིགས་ཀྱི་ཞིང་ཁམས་འཐུག་པོ་བཀོད་པ་ཡོད་དེ༔ ཆོས་
དབྱིངས་ཡེ་ཤེས་ཀྱི་རང་རྩལ་སྐུ་དེ་བཞིན་གཤེགས་པ་རྣམ་པར་སྣང་མཛད་
དང༔ རང་གི་རིགས་ཀྱི་ཡུམ་དང༔ བྱང་ཆུབ་སེམས་དཔའི་འཁོར་བསམ་གྱིས་
མི་ཁྱབ་པ་ལ་རང་རང་གི་སེམས་ཀྱི་དམ་པ་འོད་གསལ་བའི་ཆོས་ཕུན་སུམ་
ཚོགས་པ་སྟོན་ནས་བཞུགས་པ་ལ་རིགས་ཀྱི་བུ་ཁྱོད་དབུས་ཕྱོགས་སུ་ཁྱུང་ཆེན་
ལྡིང་བའི་སྟབས་ཀྱིས་ལྟོས་ལ༔ ཁྱུ་མཆོག་རང་གནས་འགྲིམ་པ་ལྟར་སོང་
ཞིག༔ དེ་ལྟར་དབུས་ཕྱོགས་སུ་ཨཿགསུམ་དང་ཕཊཿརེ་སྦྱར༔ དེ་ནས་སླར་ཡང་ལུས་གནད་
བསྲངས་ཏེ༔ འོ་སྐལ་ལྡན་རིགས་ཀྱི་བུ་སེམས་མ་ཡེངས་པར་ལེགས་པར་
ཉོན་ཅིག༔ དེ་དག་ལས་ཀྱང་འདས་པའི་ཕ་རོལ་ན་ཤིན་ཏུ་རྡུལ་དང་བྲལ་
བའི་ཡེ་ཤེས་རང་སྣང་གི་བཀོད་པའི་ཞིང་ཁམས་རྒྱ་ཚད་བསམ་ལས་འདས་
པ་ན༔ རང་གི་རིག་པའི་ཡེ་ཤེས་ཀྱི་ངོ་བོ་སྐུ་གསུམ་དབྱེར་མེད་པའི་བདག་ཉིད་
སྟོན་པ་ཀུན་ཏུ་བཟང་པོ་ཡབ་ཡུམ་ཞེས་བྱ་བ་ཡོད་ཀྱི་ཁྱོད་རྡོ་རྗེ་ལྟ་བུའི་ཏིང་ངེ་
འཛིན་གྱིས་ལྟོས་ལ་དཔའ་བར་འགྲོ་བའི་ཏིང་ངེ་འཛིན་གྱིས་སོང་ཞིག༔ སྒྱུ་མ་
ལྟ་བུའི་ཏིང་ངེ་འཛིན་གྱིས་ཆོས་ཐམས་ཅད་ལ་གཟེར་ཐོབ་ཅིག༔ སྐུ་ལྔ་ཡེ་ཤེས་
འདུ་འབྲལ་མེད་པའི་རྒྱས་ཐོབ་ཅིག༔ འཁོར་བའི་འཁྲུལ་སྣང་གི་རུ་ཟློག་ཅིག༔
ཡེ་ཤེས་ཀྱི་རང་སྣང་མངོན་སུམ་དུ་སད་པར་གྱིས་ཤིག༔ ཨཿཨཿཨཿ ཕཊཿ དེ་ནས་
ཡང་སློབ་མ་རྣམས་ལུས་གནད་དང་བཅས་ཏེ༔ འོ་སྐལ་ལྡན་རིགས་ཀྱི་བུ་རྣམས་
མ་ཡེངས་པར་ལེགས་པར་ཉོན་ཅིག༔ དེ་ཐམས་ཅད་ལས་འདས་པའི་ཕ་
རོལ་ན་རང་བྱུང་གི་གཞིའི་གནས་ལུགས་སངས་རྒྱས་དང་སེམས་ཅན་ཞེས་སྒྲོ་
བཏགས་པ་ཙམ་གྱིས་ཀྱང་ཡུལ་ལས་འདས་པ་ཤིན་ཏུ་རྣམ་པར་དག་ཅིང༔ འཁོར་
འདས་ཀྱི་སྣང་བ་གང་དུ་མ་བྱུང༔ གང་དུ་མི་ཕྱེ༔ གང་གིས་མ་བསྒྱུར་བའི་
གཤིས་ཟང་ཐལ་སྤྲོས་པའི་མཐའ་ཀུན་དང་རྣམ་པར་བྲལ་བ༔ ངོ་བོ་ཀ་དག༔
ང་བཞིན་ལྷུན་གྲུབ་གཉིས་ཟུང་དུ་འཇུག་པའི་བདག་ཉིད་དེར་གཏད་མེད་དུ་
སོང་ཞིག༔ ཞེན་མེད་དུ་སྒོམས་ཤིག༔ རང་གྲོལ་དུ་སྐྱོངས་ཤིག༔ ཨཿཨཿཨཿ
ཕཊཿ དེ་ལྟར་ཁྲེགས་ཆོད་ཀྱི་དབང་གི་སྐབས་གནས་ལུགས་ངོ་སྤྲོད་དང་༔ ཐོད་རྒལ་ལ་རང་སྣང་གི་
དཀྱིལ་འཁོར་མཐོང་བ་བསྟན་པས་དག་དྲན་སོགས་ལེགས་པར་བགྱིས་པ་ལ་དབང་ཡོངས་སུ་རྫོགས་པ་
ཐོབ་པ་ཡིན༔ གཏང་རག་ཏུ་ཚོགས་དང་གཏོར་མས་དམ་ཅན་རྣམས་མཉེས་པར་བྱ༔ དེ་ལྟར་ཉམས་སུ་ལེན་པའི་གང་ཟག་རྣམས་བསྒོམ་པས་གྲོལ་ལོང་མ་བྱུང་རུང༔ དབང་ཐོབ་པའི་ཡོན་ཏན་ཁོ་ནས་བར་དོ་
སོགས་དུས་གསུམ་དུ་གྲོལ་བར་གདོན་མི་ཟའོ༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ གཏད་རྒྱ༔ ཟབ་རྒྱ༔ གུ་ཧྱེ༔ བརྡ་ཐིམ༔ ཞེས་དགེ་བསྙེན་འབྲོང་རིའི་ཤར་གནས་དབེན་རི་ཆོས་ཁྲི་སྙན་གྲགས་འགའ་འཁྱིལ་ནས་ཨོ་རྒྱན་ཕྲིན་ལས་གླིང་པས་ཟབ་ལམ་རྫོགས་པ་ཆེན་པོ་ཆོས་དྲུག་གཏན་ལ་ཕབ་པའི་སྐབས་རྡོ་གྲུབ་
དབང་མཁན་པོ་བློ་བཟང་བྱམས་པ་དང་། ལ་ཐང་སྤྲུལ་པའི་སྐུ་འཇིགས་མེད་ཡེ་ཤེས་བསྟན་འཛིན་རྒྱ་མཚོ་རྣམས་གཉིས་ཀྱིས་འདི་ལྟར་དགོས་དབང་ཕབ་པའི་བཀའ་བསྐུལ་མཛད་པ་ལྟར་གཏན་ལ་ཕབ་པའི་ཡི་གེའི་རིས་བྱེད་སྤྲུལ་པའི་སྐུ་མཆོག་རིན་པོ་ཆེས་བགྱིས་པའོ།། སརྦ་མངྒ་ལཾ།